ΓΡΑΠΤΗ ΕΡΩΤΗΣΗ E-0541/02

υποβολή: Reino Paasilinna (PSE) προς την Επιτροπή

(27 Φεβρουαρίου 2002)

Θέμα: Κυριαρχία στα μέσα μαζικής ενημέρωσης

Ο κ. Silvio Berlusconi κατέχει μέσω των εταιρειών του τρεις από τους έξι ιταλικούς τηλεοπτικούς διαύλους εθνικής εμβέλειας. Η ακροαματικότητά τους ανέρχεται στο ήμισυ περίπου του τηλεοπτικού κοινού. Επιπλέον, ως πρωθυπουργός ελέγχει τους τρεις διαύλους της ιταλικής κρατικής ραδιοτηλεόρασης (RΑΙ). Σύμφωνα με δημοσιεύματα του Τύπου προτίθεται να ευθυγραμμίσει τη λειτουργία τους με αυτήν των δικών του διαύλων. Με αυτό τον τρόπο θα είναι σε θέση να επηρεάζει το 90 % περίπου των εκπομπών της ιταλικής τηλεόρασης.

Πέραν τούτου σύμφωνα με διάφορες πηγές ο κ. Berlusconi έχει το 38 % των ιταλικού περιοδικού τύπου, το 30 % των εκδοτικών επιχειρήσεων και συμφέροντα στους τομείς του κινηματογράφου, του βίντεο και του Διαδικτύου.

Τι προτίθεται να πράξει η Επιτροπή έναντι του φαινομένου που εμφανίζεται στην Ιταλία να κατέχει ένας την κυρίαρχη θέση στα μέσα ενημέρωσης της χώρας· Συμφωνεί η ισχύουσα κατάσταση με το κοινοτικό δίκαιο περί ανταγωνισμού·

Απάντηση του κυρίου Monti εξ ονόματος της Επιτροπής

(24 Απριλίου 2002)

Η κατοχή δεσπόζουσας θέσης από μια επιχείρηση ενδέχεται να αφορά το κοινοτικό δίκαιο ανταγωνισμού σύμφωνα με το άρθρο 82 της συνθήκης ΕΚ και/ή σύμφωνα με τον κανονισμό (ΕΟΚ) αριθ. 4064/89(1), αναφερόμενος στη συνέχεια ως κανονισμός συγκεντρώσεων.

Το άρθρο 82 της συνθήκης απαγορεύει την καταχρηστική εκμετάλλευση δεσπόζουσας θέσης από μια επιχείρηση, όχι την καθαυτή ύπαρξη δεσπόζουσας θέσης. Η εν λόγω κατάχρηση μπορεί να συνίσταται, για παράδειγμα, στην άμεση ή έμμεση επιβολή μη δίκαιων τιμών αγοράς ή πώλησης ή άλλων όρων συναλλαγής· στον περιορισμό της παραγωγής, της διάθεσης ή της τεχνολογικής ανάπτυξης επί ζημία των καταναλωτών· στην εφαρμογή άνισων όρων σε ισοδύναμες παροχές έναντι των εμπορικώς συναλλασσομένων, με αποτέλεσμα να περιέχονται αυτοί σε μειονεκτική θέση στον ανταγωνισμό· στην εξάρτηση της σύναψης συμβάσεων από την αποδοχή, εκ μέρους των συναλλασσομένων, πρόσθετων παροχών που εκ φύσεως ή σύμφωνα με τις εμπορικές συνήθειες δεν έχουν σχέση με το αντικείμενο των συμβάσεων αυτών.

Το άρθρο 2, παράγραφος 3 του κανονισμού συγκεντρώσεων δίνει στην Επιτροπή τη δυνατότητα να κηρύσσει ασυμβίβαστες με την κοινή αγορά συγκεντρώσεις που δημιουργούν ή ενισχύουν δεσπόζουσα θέση, με αποτέλεσμα να παρακωλύεται σε σημαντικό βαθμό ο ουσιαστικός ανταγωνισμός στην κοινή αγορά ή σε σημαντικό τμήμα της

Στο πλαίσιο της ερώτησης που θέτει το αξιότιμο μέλος, θα πρέπει ναπενθυμιστεί ότι το άρθρο 21, παράγραφος 3 του κανονισμού συγκεντρώσεων επιτρέπει ρητά στα κράτη μέλη να λαμβάνουν τα κατάλληλα μέτρα για την προστασία της πολυφωνίας των μέσων μαζικής ενημέρωσης, και ότι δενπάρχουν άλλοι κανόνες που να περιλαμβάνουν ειδικές διατάξεις όσον αφορά τους περιορισμούς της ιδιοκτησίας των μέσων μαζικής ενημέρωσης.

Βάσει των διαθέσιμων πληροφοριών, στην παρούσα φάση, κανένας από τους όρους που προαναφέρθηκαν δεν φαίνεται να ισχύει στην περίπτωση που αναφέρει το αξιότιμο μέλος

(1) Κανονισμός (ΕΟΚ) αριθ. 4064/89 του Συμβουλίου της 21ης Δεκεμβρίου 1989 για τον έλεγχο των συγκεντρώσεων μεταξύ επιχειρήσεων, (ΕΕ L 395 της 30.12.1989), όπως τροποποιήθηκε από τον κανονισμό (ΕΚ) αριθ. 1310/97 του Συμβουλίου, της 30ης Ιουνίου 1997 (ΕΕ L 40 της 13.2.1998).